**Informatīvais ziņojums “Par 2017. gada 20.-21. novembra Eiropas Savienības Izglītības, jaunatnes, kultūras un sporta ministru padomē izskatāmajiem Izglītības un zinātnes ministrijas kompetencē esošajiem jautājumiem”**

2017. gada 20.-21. novembra Eiropas Savienības (turpmāk – ES) Izglītības, jaunatnes, kultūras un sporta ministru padomes darba kārtībā tiks izskatīti šādi Izglītības un zinātnes ministrijas kompetencē esoši jautājumi:

**JAUNATNES POLITIKAS JOMA:**

**1. Priekšlikums Eiropas Parlamenta un Padomes Regulai, ar ko paredz Eiropas Solidaritātes korpusa tiesisko regulējumu un groza Regulu (ES) Nr. 1288/2013, (ES) Nr. 1293/2013, (ES) Nr. 1303/2013, (ES) Nr. 1305/2013, (ES) Nr. 1306/2013 un Lēmumu Nr. 1313/2013/ES** – vispārējā pieeja

2017. gada 30. maijā Eiropas Komisija (turpmāk – Komisija) publicēja priekšlikumu Regulai, ar ko paredz Eiropas Solidaritātes korpusa (turpmāk – ESK) tiesisko regulējumu, kas ir jauna programma jaunatnes sektorā.

ESK mērķis ir **veicināt jauniešu un organizāciju iesaistīšanos kvalitatīvās un visiem jauniešiem pieejamās solidaritātes darbībās**, lai tādējādi sniegtu ieguldījumu kohēzijas un solidaritātes stiprināšanā Eiropā, atbalstot kopienas un reaģējot uz sabiedrības vajadzībām.

Jau 2016. gada decembrī Komisija uzsāka ESK ieviešanas pirmo posmu ar astoņu ES programmu starpniecību. Iniciatīvas pamatā tiek izmantoti ES izglītības, mācību, jaunatnes un sporta programmas *Erasmus+*: Jaunatne darbībā Eiropas brīvprātīgā darba (turpmāk – EBD) aktivitātes resursi un standarti.

Otrais ieviešanas posms sāksies, stājoties spēkā šai regulai, ar kuru vienā atsevišķā programmā Eiropas Komisija piedāvā konsolidēt dažādus solidaritātes norīkojumu veidus, lai veicinātu ESK mērķu kopuma un darbību saskaņotību, vienlaikus papildinot ES politikas virzienus un programmas dažādās jomās. Saskaņā ar Komisijas priekšlikumu ESK pārņems arī EBD aktivitātes, kuras tiek īstenotas ES dalībvalstu ietvaros, un tām paredzēto budžeta piešķīrumu no *Erasmus+* programmas.

**Latvijas pozīcija:**

**Latvija kopumā atbalsta** Komisijas priekšlikumu ESK iniciatīvai, īpaši uzsverot arī izglītības un mācību aspekta nozīmi ESK aktivitātēs, jo tiks veicināta plašāka jauniešu līdzdalība un iekļaušana iniciatīvās un pasākumos solidaritātes veicināšanai nacionālā un starptautiskā mērogā, kas vienlaikus veicinās viņu zināšanu, prasmju un iemaņu attīstību.

**Latvija atbalsta** nacionālā līmeņa *(“in-country”)* aktivitāšu iekļaušanu regulas tvērumā, jo tādējādi jauniešiem tiks nodrošinātas plašākas līdzdalības iespējas.

**Latvija uzskata, ka** ESK kopumā nepieciešams būtisks uzsvars uz nelabvēlīgākā situācijā esošo jauniešu iesaisti. Spriežot no pieredzes *Erasmus+* programmā, tieši nelabvēlīgākā situācijā esošiem jauniešiem un personām ar invaliditāti visbiežāk rodas grūtības iekļauties starptautiskā komandā un doties ārpus savas valsts, ņemot vērā īpašo vajadzību specifiku un dzīves pieredzes trūkumu.

**Latvijai būtiska ir** elastīga pieeja attiecībā uz sadalījumu starp (80%) brīvprātīgajām aktivitātēm un (20%) praksēm un/vai darba piedāvājumiem, jo tas ļaus nacionālajām aģentūrām tās ieviest atbilstoši nacionālajai situācijai.

**Latvija ir labvēlīgi noskaņota** attiecībā uz ESK brīvprātīgā darba aktivitāšu attiecināšanu uz visām *Erasmus+* programmas valstīm un partnervalstīm.

**2. Padomes secinājumu projekts par lietpratīgu darbu ar jaunatni -** pieņemšana

Padomes secinājumu projektā tiek uzsvērts, ka tehnoloģiju attīstība piedāvā jaunus veidus jauniešu iedrošināšanai un līdzdalībai, nodrošinot piekļuvi informācijai un sniedzot iespējas uzlabot personiskās prasmes un kompetences, kā arī nodrošinot mijiedarbību ar citiem, tai pat laikā dodot iespēju viedokļu paušanai, radošumam, aktīvai līdzdalībai. Lietpratīgs darbs ar jaunatni ir vērsts uz to, lai izpētītu jauniešu un darba ar jaunatni mijiedarbību ar digitālajiem plašsaziņas līdzekļiem un tehnoloģijām un atbalstītu un uzlabotu šīs mijiedarbības radītās pozitīvās iespējas.

 Ievērojot iepriekš minēto, dalībvalstis tiek aicinātas attīstīt nosacījumus lietpratīga darba ar jaunatni izveidei, t.i.:

 a) darbā ar jaunatni attīstot un īstenojot lietpratīgu darbu ar jaunatni, iekļaujot to politikas mērķos, stratēģijās un finanšu instrumentos;

 b) apzinot un risinot tehnoloģiskās attīstības digitālās plaisas un nevienlīdzību, kas pastāv jauniešu, it īpaši jauniešu ar ierobežotām iespējām, darbā ar jaunatni iesaistīto un citu iesaistīto pušu vidū;

 c) atbalstot lietpratīga darba ar jaunatni kompetenču attīstību gan jauniešu, gan darbā ar jaunatni iesaistīto un arī citu iesaistīto pušu vidū:

 - tādos jautājumos kā informācijas un datu lasītprasme, saziņa un sadarbība, izmantojot digitālos medijus un tehnoloģijas, drošība digitālajā vidē;

 - izmantojot dažādas pieejas mācīšanai un mācībām visos iespējamos formātos un līmeņos, piemēram, iekļaujot lietpratīgu darbu ar jaunatni attiecīgajās mācību programmās, darba ar jaunatni standartos un vadlīnijās.;

 d) nodrošinot labās prakses apmaiņu par digitālo mediju un tehnoloģiju izmantošanu.

**Latvijas pozīcija:**

**Latvija atbalsta Padomes secinājumu projekta apstiprināšanu un** secinājumu projektā piedāvāto lietpratīga darba ar jaunatni izveides nosacījumu aicinājumu, ņemot vērā, ka digitālie risinājumi jau šobrīd ir neatņemama darba ar jaunatni sastāvdaļa un turpmāk to nozīme un lietošanas nepieciešamība tikai pieaugs.

**3. Politikas debates “Kas notiks tālāk? Jauniešiem svarīgi jautājumi un iespējami Eiropas centieni risināt šos jautājumus”**

Prezidentvalsts ir sagatavojusi diskusiju dokumentu politiskajām debatēm. Jautājums par to, kā mēs varam labāk atbalstīt un iesaistīt jauniešus, ir ļoti nozīmīgs ES pašreizējā politiskajā darba kārtībā. Turpinās diskusijas par nākamo ES Jaunatnes stratēģiju laika posmam pēc 2018. gada. Strukturētā dialoga VI cikla ietvaros, Igaunijas, Bulgārijas un Austrijas trio prezidentūra sadarbībā ar Eiropas Jaunatnes forumu un Komisija ir tematiski koncentrējusies uz jauniešu iesaistīšanu nākamās ES jaunatnes attīstībā stratēģijas izstrādē, tādējādi šī cikla nosaukums ir “Jaunatne Eiropā: kas tālāk?”. Šis temats tika apspriests arī ES Jaunatnes konferencē Tallinā no 2017. gada 23. līdz 26. oktobrim, kurā jaunieši un jaunatnes politikas veidotāji sanāca kopā, lai noskaidrotu, kas šodien ir aktuāls jauniešiem. Diskusiju mērķis bija noskaidrot visus iespējamos jautājumus – tēmas, rūpes, cerības, problēmas, kas ietekmē jauniešus un viņu dzīvi gan šodien, gan nākotnē.

Tādējādi ministru debatēm Igaunijas prezidentūras ES Padomē (turpmāk – Igaunijas prezidentūra) izvirzījusi šādus jautājumus:

1) Kādi ir svarīgie jautājumi jauniešiem un viņu nākotnei mūsdienu Eiropā?

2) Kā varētu vislabāk risināt šos jautājumus, izmantojot kopīgus Eiropas centienus?

**Latvijas pozīcija:**

**Latvijas sniegtās atbildes uz diskusijai izvirzītajiem jautājumiem:**

**1) Kādi ir svarīgie jautājumi jauniešiem un viņu nākotnei mūsdienu Eiropā?**

Kā to parādīja Tallinā notikusī Eiropas jaunatnes konference un Strukturētā dialoga VI cikla jautājumi, joprojām būtiskākie izaicinājumi, kas risināmi nākotnē jaunatnes jomā ir:

1) kvalitatīvas un darba tirgus vajadzībām atbilstošas izglītības piedāvājums jauniešiem;

2) nodarbinātības, t.sk, arī uzņēmējdarbības veicināšana, kas sasaucas gan ar jauno tehnoloģiju attīstību, gan ar mūsdienīgas izglītības piedāvājumu jauniešiem;

3) jauniešu veselības uzlabošana, īpaši uzsverot arī garīgās veselības uzlabošanu;

4) jauniešu no bēgļu ģimenēm, jauniešu no lauku reģioniem, jauniešu ar ierobežotām iespējām u.c. sociālās atstumtības riskam pakļauto jauniešu grupu sociālā iekļaušana.

 Tādējādi **Latvija uzskata,** ka ir būtiski turpināt un padziļināt sadarbību jaunatnes politikas jomā, lai efektīvi veicinātu jauniešu kompetenču attīstību, risinātu nodarbinātības un sociālās iekļaušanas jautājumus, veicinātu jauniešu veselības uzlabošanu un celtu jauniešu dzīves līmeni kopumā, kas ir būtiski ES attīstībai.

**2) Kā varētu vislabāk risināt šos jautājumus, izmantojot kopīgus Eiropas centienus?**

Veidojot jauno ES Jaunatnes stratēģiju, jāfokusējas uz tādu mērķu sasniegšanu, kas ir reāli izpildāmi tās īstenošanas laikā. Stratēģijā līdz ar to nepieciešams definēt skaidru vīziju par sasniedzamajiem mērķiem un rādītājiem, lai izvairītos no nekonkrētības un nodrošinātu kvalitatīvu sasniedzamo mērķu un rādītāju izpildes uzraudzību. Jaunais regulējums būtu jāizstrādā ņemot vērā sasniegumus un panākumus jaunatnes jomā un izvērtējot pašreizējā regulējuma rezultātus.

 Jauniešiem būtiski nodrošināt daudzveidīgas aktivitātes, iniciatīvas un pasākumus ar iespējami plašu jauniešu līdzdalību un pievērst pastiprinātu uzmanību nabadzības un sociālās atstumtības riskam pakļauto jauniešu iekļaušanai tajos. Uz jauniešiem vērstas aktivitātes veicina ne tikai iekļaušanu, izpratni par Eiropas vērībām, solidaritāti nacionālā un starptautiskā mērogā, bet vienlaikus attīsta zināšanas, prasmes un iemaņas un tādējādi sniedz būtisku ieguldījumu jauniešu ekonomiskās neaktivitātes un bezdarba novēršanā.

 Lai sasniegtu Eiropas līmenī noteiktos mērķus, jāturpina nodrošināt ES finansējums neformālās izglītības programmām jaunatnes jomā un darba vidē balstīto mācību programmu īstenošanai, kas veicina jauniešu un jaunatnes darbinieku kompetenču attīstību, mobilitāti, sociālo iekļaušanu, līdzdalību, jaunatnes jomas politikas attīstību, stiprina Eiropas vērtības, kā arī palīdz risināt Eiropā aktuālus izaicinājumus. Šīm programmām jābūt pieejamām visiem jauniešiem, tostarp sociālās atstumtības un nabadzības riskam pakļautajiem jauniešiem.

**Latvija uzsver**, ka nepieciešams radīt skaidru saikni starp finansēšanas programmām un noteiktajiem mērķiem politiskajā līmenī. Jāpanāk, lai dažādi finanšu instrumenti nepārklātos, bet kalpotu kā vienots rīks resursu piešķiršanā un sadalē. Tas veicinātu kopējā procesa skaidrāku uzraudzību un sasniegto rezultātu novērtēšanu.

 **Latvija uzsver,** ka ES īstenotās jaunatnes politikas metodes jāveido jauniešiem draudzīgas, tai skaitā to būtība jauniešiem jāizskaidro visiem jauniešiem saprotamā un uztveramā veidā. Vienlaikus jānodrošina jauniešu un Jaunatnes organizāciju iesaiste diskusiju procesā.

**IZGLĪTĪBAS JOMA**:

**1.** **Padomes secinājumu projekts par skolu attīstību un izcilu mācīšanu** - pieņemšana

Igaunijas prezidentūra ir sagatavojusi Padomes secinājumu projektu par skolu attīstību un izcilu mācīšanu, kura pamatā ir prioritāte – augstas kvalitātes, iekļaujoša un vienlīdzīgi pieejama vispārējās izglītības nodrošināšana visiem izglītojamiem. Šāda izglītība ietekmē Eiropas sociālo progresu un ilgtspējīgu izaugsmi nākotnē un veido pamatu izglītojamo pašrealizācijai pilsoniskajā un sociālajā dzīvē, darba tirgū un privātajā dzīvē. Ievērojot minēto, dalībvalstis tiek aicinātas prioritāri strādāt šādos virzienos:

* nodrošināt augstas kvalitātes un iekļaujošu izglītību un palīdzēt attīstīt visu izglītojamo talantus un iespējas;
* nodrošināt iespējas skolotājiem un skolu vadītājiem;
* virzīties uz efektīvāku, taisnīgāku un iedarbīgāku pārvaldību.

Dalībvalstis arī norāda, lai Komisija pilnībā ņemtu vērā Padomes secinājumus, gatavojot priekšlikumus par turpmāko stratēģisko sistēmu sadarbībai izglītības un mācību jomā un par ES programmu izglītības un mācību jomā pēc 2020. gada.

**Latvijas pozīcija:**

**Latvija atbalsta** Padomes secinājumu par skolu attīstību un izcilu mācīšanu pieņemšanu 2017. gada 20.-21. novembra ES Izglītības, jaunatnes, kultūras un sporta ministru padomē. Latvijai šis jautājums ir īpaši aktuāls, ņemot vērā, ka tas saskan ar vairāku Latvijā uzsāktu pasākumu un aktivitāšu īstenošanu, kuru mērķis ir paaugstināt izglītības kvalitāti un pieejamību un panākt efektīvāku resursu izmantošanu.

**Latvija piekrīt** uzsvērtajam apgalvojumam, ka izglītības joma pamatā ir nacionālā kompetence, kas nozīmē, ka nav vienas konkrētas pieejas, kas būtu piemērojama visām dalībvalstīm un risinājumi izglītības attīstībā katrai no tām var būt atšķirīgi, ņemot vērā gan nacionālo, gan reģionālo kontekstu.

**Latvija uzskata**, ka atbalsts pedagogiem – nodrošinot profesionālās kompetences pilnveides iespējas, ir viens no priekšnoteikumiem jaunas mācību pieejas ieviešanai un kvalitatīvas izglītības nodrošināšanai.

**2.** **Padomes secinājumu projekts par atjauninātu ES augstākās izglītības programmu** - pieņemšana

Igaunijas prezidentūras sagatavotais Padomes secinājumu projekts tapa pēc 2017. gada 30. maijā publicētā Komisijas Paziņojuma Eiropas Parlamentam, Padomei, Eiropas Ekonomikas un Sociālo Lietu Komitejai un Reģionu Komitejai par atjauninātu ES augstākās izglītības programmu (turpmāk – paziņojums). Paziņojumā kā būtiskākie Eiropas augstākās izglītības sistēmu izaicinājumi tiek izcelta neatbilstība starp vajadzīgajām un esošajām prasmēm vai nepietiekamas prasmes noteiktās jomās, nepietiekami attīstīta augstākās izglītības institūciju pilsoniskā iesaistīšanās un pieaugoša sociālā sašķeltība, nepietiekami izmantotais augstākās izglītības iestāžu potenciāls inovācijā, kas dotu ieguldījumu ekonomikā kopumā vai atsevišķos reģionos, kā arī saskaņotības trūkums augstākās izglītības pārvaldībā un nepietiekami ilgtspējīga resursu pārvaldība.

Lai risinātu šos izaicinājumus, ar Padomes secinājumiem dalībvalstis tiek aicinātas strādāt četros prioritārajos rīcības virzienos:

* Veicināt izcilību prasmju pilnveidošanā;
* Pievērsties daudzveidīgajām studentu un akadēmiskā personāla vajadzībām;
* Veicināt inovāciju attīstību plašākā ekonomikā;
* Veicināt efektivitāti un turpmāku augstākās izglītības sistēmu kvalitātes nodrošināšanas attīstību.

Dalībvalstis aicina Komisiju pilnā apmērā ņemt vērā šos secinājumus, strādājot pie priekšlikuma nākamajam stratēģiskajam ietvaram Eiropas sadarbībai izglītībā un ES programmām izglītības jomā pēc 2020.gada.

**Latvijas pozīcija:**

**Latvija atbalsta** Padomes secinājumu projekta par atjauninātu ES augstākās izglītības programmu pieņemšanu 2017. gada 20.-21. novembra ES Izglītības, jaunatnes, kultūras un sporta ministru padomē. Latvijai šis jautājums ir īpaši aktuāls, jo šobrīd tiek īstenota virkne nozīmīgu reformu augstākajā izglītībā un zinātnē, lai paaugstinātu augstākās izglītības un zinātnes institūciju konkurētspēju, kvalitāti un internacionalizāciju.

**Latvija piekrīt un uzskata**, ka augstākās izglītības programmām ir jānodrošina speciālisti ar atbilstoši nepieciešamām zināšanām un prasmēm ne tikai dotajā darba tirgus pieprasījumā, bet jāspēj modelēt un nodrošināt nākotnes prasmes tautsaimniecības attīstībai.

**Latvija atzinīgi vērtē** tādu pasākumu īstenošanu, kas sekmē pasniedzēju, doktorantu un studentu iesaisti dažādās mobilitātes programmās, t.sk. sekmējot internacionalizāciju uz vietas augstskolā.

**Latvija piekrīt**, ka augstākās izglītības iestādes sekmē inovatīvas pieejas mācību metodēm un mācīšanās procesiem. Vienlaikus, **Latvija vērš uzmanību** uz pētniecības darba nozīmi pasniedzēja darbā.

**Latvija uzskata**, ka zinātnē un pētniecībā balstīta augstākā izglītība ir nozīmīgs pamats zināšanu bāzei gan darbā ar studentiem, gan tas sekmē augstākās izglītības iestāžu spēju izprast un ieviest inovācijas. Augstākās izglītības sektoram ir jāveicina uzņēmējdarbības un inovāciju prasmju attīstība studentiem dažādos veidos, sekmējot universitāšu – uzņēmēju sadarbību un citas sadarbības formas.

**3.** **Ieteikuma projekts par absolventu gaitu apzināšanu** - pieņemšana

Padomes ieteikuma mērķis ir panākt, ka ir pieejama plašāka kvalitatīva un kvantitatīva informācija par to, ko pēc izglītības pabeigšanas dara augstākās izglītības un profesionālās izglītības absolventi Eiropā. Ieteikums izstrādāts, balstoties uz Komisijas 2017. gada 1. jūnijā publicēto priekšlikumu.

Šis priekšlikums Padomes ieteikumam un tajā ierosinātās ES mēroga iniciatīvas risinās trīs galvenās problēmas Eiropā: precīzas informācijas trūkums, neizmantotas sinerģijas un salīdzināmu datu trūkums. Eiropas dalībvalstīm tiek ieteikts:

1. Uzlabot datu pieejamību un kvalitāti par absolventu un to personu gaitām, kuras augstāko izglītību un profesionālo izglītību pamet bez absolvēšanas, tostarp līdz 2020. gadam izveidojot absolventu apzināšanas sistēmas;
2. Vākt datus: sociālbiogrāfisku un sociālekonomisku informāciju, informāciju par izglītību, informāciju par nodarbinātību vai turpmāku izglītību, izglītības nozīmīgumu nodarbinātībā un mūžizglītībā, karjeras attīstību;
3. Veicināt, lai horizontālos apsekojumos par absolventiem tiktu iegūts liels skaits reprezentatīvu un nepārtrauktu atbilžu, un, ja iespējams, lai tiktu apzinātas arī to absolventu gaitas, kuri kāda nolūka dēļ ir migrējuši;
4. Piedalīties ekspertu tīklā, kuru organizēs saskaņā ar pašreizējām pārvaldības struktūrām sadarbībai Izglītības un apmācības stratēģiskās programmas 2020. gadam ietvaros;
5. Nodrošināt savlaicīgu, regulāru un plašu datu izplatīšanu un rezultātu izmantošanu;
6. Nodrošināt absolventu gaitu apzināšanas iniciatīvu ilgtspēju, piešķirot atbilstošus un daudzgadu resursus;
7. Divu gadu laikā pēc šā ieteikuma pieņemšanas un pēc tam regulāri, izmantojot ekspertu tīklu, izvērtēt šā ieteikuma īstenošanā panākto un par to ziņot EK.

**Latvijas pozīcija:**

**Latvija atbalsta** Padomes ieteikuma par absolventu gaitu apzināšanu apstiprināšanu 2017. gada 20. novembra ES Izglītības, jaunatnes, kultūras un sporta ministru padomē.

**Latvija uzskata**, ka priekšlikumā iekļautie ieteikumi, tostarp, savlaicīga, regulāra un plaša datu izmantošana un izplatīšana ļaus labāk apzināt absolventu iekļaušanos darba tirgū, būs nozīmīgs rīks, lai tālāk uzlabotu profesionālo orientāciju jauniešiem, izstrādātu un uzlabotu studiju programmas, nodrošinot to atbilstību darba tirgus pieprasījumam un tautsaimniecības attīstības tendencēm gan nacionālā, gan ES līmenī, kā arī sekmētu sasaisti ar nodarbinātības politiku un citām jomām.

**Latvija atbalsta** integrētu absolventu datu izveides sistēmu absolventu apzināšanai dalībvalstīs.

Ņemot vērā profesionālās izglītības nozīmi Eiropas darbaspēka pieejamības un kvalitātes nodrošināšanā un pieaugošo tendenci institucionālo robežu izzušanā starp dažādu pakāpju un tipu izglītības programmām darba tirgum nepieciešamo kompetenču un kvalifikāciju ieguvē, **Latvija atbalsta** ES līmeņa pasākumus absolventu apsekošanas jomā arī profesionālajā izglītībā.

**4. Politikas debates “Prasmju nākotne un profesionālās izglītības mainīgā loma izglītības sistēmās”**

Debašu laikā plānota izglītības ministru viedokļa apmaiņa par profesionālās izglītības nākotni un sadarbību ES līmenī. Tehnoloģiskās pārmaiņas, globalizācija, demogrāfiskās tendences un vides problēmas maina gan mūsdienu sabiedrību, gan ekonomikas. Darba devēji prasa arvien augstāku prasmju līmeni, un rodas jaunas prasmes, bet vienlaikus pieaug sabiedrības cerības par labklājību un iekļaujošu izaugsmi. Politikas debates mērķis ir veicināt diskusijas par izglītības mainīgo lomu un saikni starp izglītību un darba tirgu, kā arī atspoguļot izvēles, kas pieņemtas, veidojot nākotnes prasmju un profesionālās izglītības (turpmāk – PI) politiku.

Kā aktuālas ar PI saistītas jomas dokumentā tiek minēta mainīgā PI loma mūsdienu pasaulē, nepieciešamība salāgot PI piedāvājumu ar nepieciešamajām prasmēm šobrīd un nākotnē, kā arī Eiropas līmeņa sadarbības nozīmi PI. Politikas diskusijai Igaunijas prezidentūra ir izvirzījusi virkni jautājumu.

**Latvijas pozīcija:**

**Latvija atzinīgi novērtē** Igaunijas prezidentūras ministru politikas debatēm izvēlēto tēmu, liekot uzsvaru uz nākotnes prasmēm un profesionālo izglītību un sniedzot turpmāku ieguldījumu Rīgas secinājumu izvirzīto uzdevumu kontekstā. Tēma arī Latvijai ir īpaši aktuāla, jo turpinās ilggadēju reformu īstenošana profesionālās izglītības kvalitātes un pievilcības veicināšanai.

**Atbildes uz jautājumiem:**

1. Kāda ir profesionālās izglītības vieta izglītības nākotnē un prasmju nodrošināšanā? Vai jūs uzskatāt, ka izglītības sistēmās ir jāveic izmaiņas tās sadalījumā sektoros (skolas, PI, augstākā izglītība, pieaugušo izglītība)?

Politikas veidotājiem ir jāņem vērā objektīvie procesi, kad pakāpeniski izzūd stingras robežas starp dažādiem izglītības veidiem un pakāpēm, t.sk. mūžizglītības kontekstā. Tādējādi potenciāli vēl vairāk pieaug Eiropas Savienības pārredzamības instrumentu nozīme, kā arī Eiropas pamatprincipu ietvarstruktūras kvalitātes nodrošināšanai profesionālajā izglītībā (EQAVET) un Eiropas kredītpunktu sistēmas profesionālās izglītības jomā (turpmāk – ECVET) principu iedzīvināšana dalībvalstīs.

Ņemot vērā augošo izglītības (t.sk. profesionālās izglītības) internacionalizāciju un līdzīgos procesus dalībvalstīs, Latvija līdztekus nacionāla līmeņa reformām saredz nepieciešamību stiprināt saites Baltijas kontekstā, tādējādi pakāpeniski veidojot viendabīgāku izglītības telpu Baltijā.

Profesionālā izglītība vienlaikus var gan mācīties no augstākās izglītības pieejām, gan bagātināt augstākās izglītības jomu ar jauna veida redzējumu izglītības procesa organizācijā, paredzot lielāku elastību un sasaisti ar darba tirgu visā izglītības ieguves gaitā. Latvijā labs piemērs ir profesionālās izglītības kompetences centru jaunā loma reģionālās attīstības kontekstā, reaģējot uz mācību /pārkvalifikācijas pieprasījumu visām mērķa grupām, t.sk saistībā ar konkrēto valsts reģionu.

2. Kā PI var būt vairāk saistīta ar inovāciju ekosistēmām, kurās iesaistītas pētniecības iestādes, universitātes un uzņēmumi?

Inovatīvās eko sistēmas ir cieši saistītas ar tehnoloģisko progresu, un līdzšinējā prakse profesionālās izglītības organizācijā nav veicinājusi inovatīvu eko sistēmu ieviešanu. Tādējādi politikas veidotājiem jādiskutē arī par profesionālās izglītības sasaisti ar inovācijas ciklu (pētniecība, uzņēmums, inovācija, komercializācija). Lai to panāktu, jāveicina ciešāka profesionālās izglītības iestāžu un augstākās izglītības iestāžu sadarbība tehnoloģiski ietilpīgu programmu īstenošanā un darbā ar komerciāliem līgumiem un pasūtījumiem, tādējādi attīstot augsta līmeņa tehnoloģiski orientētus speciālistus profesionālās izglītības ietvaros.

Ir jāmeklē veidi, kā efektīvi iesaistīt nozares, darba devēji, kas var sniegt apmācības par jaunākajām tehnoloģijām, inovācijām, jāskatās uz iespējām arī pasniedzējus iesaistīt efektīvāk savu zināšanu uzlabošanā. Latvijā vēl nepilnīgi izmantots resurss un potenciāls ir koledžas līmeņa izglītība, kas nodrošina gan sazobi starp profesionālo un augstāko izglītību, gan kalpo par platformu politikas jauninājumiem mūsdienīgas un elastīgas profesionālās izglītības sistēmas darbībai.

2. Kā mēs varam atbalstīt izglītojamos, attīstot tādas prasmes, kas nepieciešamas, lai nodrošinātu netraucētu iekļaušanos darba tirgū un ilgtermiņa pielāgošanās spējas, kā arī palīdzētu viņiem tikt galā ar pieaugošo tehnoloģiskās attīstības tempu un straujām izmaiņām darba dzīvē?

Šajā jomā daudz uzdevumu ir profesionālās izglītības iestādēm, to administrācijām un pedagogiem, jo jaunieši ir gatavi daudz straujākām tehnoloģiskām pārmaiņām, nekā to (arī objektīvu iemeslu dēļ) spēj piedāvāt izglītības sistēmas un izglītības iestādes. Tādējādi ir jāstrādā ar izglītības procesa tehnoloģizāciju, kas būs motivējoši arī jauniešiem. Pieejas maiņa, kad jauni pedagogi runā ar jauniešiem (māca) viņiem saprotamā ‘valodā’ un tehnoloģiskā kontekstā izglītības programmu īstenošanā ļautu padarīt izglītības procesu interaktīvu un iekļaujošu visplašākajā nozīmē. Lai to īstenotu, nepieciešama atbalsta programma jaunu pedagogu un prakšu/ darba vidē balstītu mācību vadītāju sagatavošanā un iesaistei gan mācību procesā, gan mācību materiālu un satura izstrādē.

Izglītojamajiem ir jāsniedz karjeras vadības prasmes, lai tie varētu noteikt savas stiprās un vājās puses, vērtības un motivāciju, kā arī spēt pieņemt lēmumus par savu karjeru un orientētos darba tirgū.

2. Kā ES līmeņa politikas un finansēšanas instrumenti, jo īpaši Erasmus+ programma un ES programma izglītībai pēc 2020. gada, var atvieglot PI modernizāciju ES?

Šobrīd ir izveidoti daudzi noderīgi ES līmeņa instrumenti, bet nav panākta to pietiekama praktiska ieviešana un lietošana. Īpaši būtiska ir aktīvāka ECVET principu ‘tulkošana’ dalībvalstu tiesību normās, kas ļautu ievērojami intensificēt arī citu ES līmeņa rīku darbību un praktisko pielietojumu. Problēma varētu būt daļēji sašaurinātā izpratne par ECVET kā par specifisku rīku, nepietiekami skaidrojot augsta līmeņa politikas veidotājiem dalībvalstīs par ECVET kā visaptverošu principu kopu mūsdienīgas un elastīgas profesionālās izglītības īstenošanai vertikāli un horizontāli – nacionālā un transnacionālā kontekstā, tādējādi ietverot arī ciešu sasaisti ar pirmo dalībvalstīm paredzēto jautājumu par robežu izzušanu starp dažādām izglītības pakāpēm un jomām.

Erasmus+ programmas atbalsts ir radījis starptautiskās mobilitātes iespējas un tā tagad ir neatņemama profesionālās izglītības sastāvdaļa Latvijā. Eiropas līmeņa sadarbība un atbalsts būtu vērtīgi gan tādu iniciatīvu īstenošanai Eiropas un pasaules līmenī, kas veicina izcilību profesionālās izglītības jomā, gan nozaru motivēšanai aktīvi iesaistīties PI attīstībā. Atbalstāma dažādu ES līmeņa pilotprojektu īstenošana, kas ļautu dalībvalstīm veiksmīgāk ieviest jaunas pieejas sistēmas līmenī.

**SPORTA JOMA:**

**1.** **Padomes un Padomē sanākušo dalībvalstu valdību pārstāvju secinājumu projektu par treneru lomu sabiedrībā** – pieņemšana

Sporta nozare pēdējo gadu laikā ir paplašinājusies un sportam un fiziskajām aktivitātēm ir unikāla vērtība - tie var sniegt ieguldījumu, palīdzot sabiedrībai risināt virkni aktuālu problēmu. Treneriem sportā ir svarīga loma, kas paplašinās sportam attīstoties un kļūst salīdzināma ar skolotāja lomu izglītībā. Dokumentā uzskaitīti galvenie ar treneriem saistītie problēmjautājumi: sabiedrības un pašu treneru izpratnes trūkums par trenera lomas nozīmes palielināšanos, treneru izglītības un mūžizglītības paplašināšana un aktualizēšana, dzimumu līdztiesība un dažādība trenera darbā, sportistu duālo karjeru attīstība un profesijas popularizēšana jauniešu vidū, trenera profesijas atzīšanas veicināšana un kvalifikāciju standartu un dalībvalstu un sporta organizāciju noteikto kvalifikāciju pārredzamība, brīvprātīgo treneru lomas atzīšana un atbalsts, treneru izglītības pilnveidošana.

Padomes secinājumu projektā dalībvalstis tiek aicinātas atbalstīt izglītojošas programmas un reklāmas kampaņas, kuru mērķis ir palielināt kompetentu treneru skaitu un ļaut viņiem iekļauties darba tirgū, apmainīties ar labo praksi par treneru mācībām, veicināt sadarbību starp izglītības iestādēm, jaunatnes organizācijām, sporta federācijām un sporta jumta organizācijām attiecībā uz treneru izglītību un apmācību, ietverot tajā dažādas mācīšanās iespējas (formālās, neformālās un ikdienējās), atzīt un veicināt treneru organizāciju un sadarbības tīklu darbības, sporta izglītības sistēmas ietvaros veicināt uz mācību rezultātiem balstītu pieeju.

 Eiropas Komisija aicināta veicināt paraugprakses apmaiņu, Eiropas Komisijas ekspertu grupas par prasmēm un cilvēkresursu attīstību darbā iekļaut pamatnostādņu sagatavošanu par pamatprasībām treneru prasmēm un kompetencēm, EKI ietvaros veicināt dalībvalstu un sporta organizāciju noteikto trenera darba kvalifikāciju salīdzināmību***,*** uzsvērt un veicināt trenera darba priekšrocības un treneru mobilitāti, izmantojot Eiropas Sociālā fonda, programmas *Erasmus+* un Eiropas Sporta nedēļas iespējas.

Sporta kustība un citas ieinteresētās personas aicinātas attiecīgā gadījumā ciešā sadarbībā ar izglītības iestādēm izstrādāt tādu treneru mācību saturu, kas ir aktuāls un atbilst pašreizējām norisēm sabiedrībā, sadarboties ar treneriem nolūkā izstrādāt drošus un efektīvus brīvā laika pavadīšanas pakalpojumus, veicināt treneru mūžizglītību, tostarp atzīstot kompetences un veicinot apmaiņu ar viedokļiem, prasmēm un zināšanām vietējā, valsts un starptautiskā līmenī, atbalstīt treneru mobilitāti, strādāt ar dažādiem darba devējiem nolūkā pētīt to vajadzības.

**Latvijas pozīcija:**

**Latvija atbalsta Padomes secinājumu projektu un atzīst** sporta un arī treneru potenciālu sniegt ieguldījumu dažādu aktuālu sociālo problēmu risināšanā.

**Latvija uzskata**, ka atbilstoša līmeņa profesionālās kompetences prasību izvirzīšana ir katras ES dalībvalsts kompetencē, kur valstīm jārod līdzsvars starp kvalitatīvu pakalpojumu sniegšanas nodrošināšanu, sabiedrības veselības drošības aizsardzību un pārmērīga sloga neradīšanu nozares darbiniekiem.

**Latvija atbalsta** Padomes secinājumos ietvertos ierosinājumus par labas prakses apmaiņu, pozitīvi vērtējot ierosinājumu Eiropas Komisijai veicināt apmaiņu ar paraugpraksi un pamatnostādnēm treneru izglītības un kvalifikāciju izstrādes jomās starp ES dalībvalstīm un sporta organizācijām, kā arī par dalībvalstu un sporta organizāciju noteikto trenera darba kvalifikāciju salīdzināmības veicināšanu EKI ietvaros.

**Latvija atbalsta** sadarbības veicināšanu starp izglītības iestādēm, jaunatnes organizācijām, sporta federācijām un sporta jumta organizācijām attiecībā uz treneru izglītību un profesionālo pilnveidi.

**2. Padomes un Padomē sanākušo dalībvalstu valdību pārstāvju rezolūcijas projekts par ES strukturētā dialoga par sportu turpmāku attīstīšanu** - pieņemšana

2010. gada 18. novembrī Padome pieņēma Rezolūciju par ES strukturizētu dialogu par sportu, kurā Padome piekritusi regulāri, parasti līdztekus Padomes sanāksmēm, sasaukt neoficiālu ES valsts iestāžu un sporta kustības vadošo pārstāvju sanāksmi, lai apmainītos ar viedokļiem par ES sporta nozares jautājumiem. Rezolūcijas projektā Prezidentūras ES Padomē tiek aicinātas savlaicīgi apsvērt piemērotāko veidu, kā panākt strukturētu dialogu ar sporta kustību un citām atbilstīgām sportā ieinteresētajām personām, un nodrošināt, ka darba kārtības jautājums un izvēlētās pasākuma veida praktiskā kārtība ir sagatavota agrīnā stadijā, kā arī palielināt pārredzamību attiecībā uz augsta līmeņa dialoga sanāksmēm, jo īpaši ziņojot visām dalībvalstīm par tām strukturētā dialoga sanāksmēm par sportu, kurās dalībnieku skaits ir ierobežots.

ES dalībvalstis tiek aicinātas izplatīt ES sporta politikas dokumentus un veicināt to nozīmi, un valsts līmenī par tiem regulāri apspriesties ar sporta kustību.

Eiropas Komisija tiek aicināta attiecīgā gadījumā iesaistīt sporta kustības pārstāvjus un citas attiecīgās sportā ieinteresētās personas Eiropas Komisijas ekspertu grupu darbā un citos atbilstīgos pasākumos un veidot struktūru, lai regulāri par ES sporta politikas dokumentiem informētu Eiropas un starptautisko sporta kustību, piemēram izplatot dokumentus vai rīkojot atbilstošas sanāksmes.

Sporta kustības pārstāvji aicināti aktīvāk iesaistīties strukturētajā dialogā un plašāk izmantot tā iespējas, lai dalītos ar saviem politikas priekšlikumiem, dokumentiem un idejām ar ES iestādēm un ES dalībvalstu iestādēm.

**Latvijas pozīcija:**

**Latvija atbalsta** visus trīs rezolūcijas projektā ietvertos galvenos strukturētā dialoga elementus, kas neizslēdz arī citas darba formas, un uzskata, ka šo elementu dažādība un atbilstoši arī dalībnieku pārstāvības līmeņa dažādība nodrošinās vispusīgu viedokļu apmaiņu par aktuāliem ES sporta politikas jautājumiem.

Lai gan 2010. gada rezolūcija paredzēja Prezidentūru ES Padomē elastīgu pieeju augsta līmeņa strukturētā dialoga īstenošanā, **Latvija atzinīgi vērtē**, ka rezolūcijas projektā uzsvērti konkrēti aspekti, kurus Prezidentūras ES Padomē aicinātas uzlabot, rīkojot augsta līmeņa dialogu, kas nākotnē var palielināt šī strukturētā dialoga elementa pievienoto vērtību.

**3. Politikas debates “Galvenie izaicinājumi sportā 21. gadsimtā un ES, valdību un sporta kustības sadarbība”**

Kopš Lisabonas līgumā iekļauta sadarbība sporta jomā, ES politika sporta jomā strauji attīstījusies – līdz šim Eiropas sporta dimensijas attīstīšanai pieņemti jau trīs ES darba plāni sportā, kopš 2014. gada pieejams Erasmus+ programmas finansējums sporta projektu un pasākumu īstenošanai (godprātīguma sportā, labas pārvaldības un sportistu duālo karjeru attīstības un brīvprātīgu aktivitāšu sportā, t.sk., veselību veicinošu fizisko aktivitāšu, sociālās iekļaušanas un vienlīdzīgas pieejas sportam, veicināšanai). Diskusiju dokumentā minētie galvenie izaicinājumi sportam mūsdienās nosacīti sadalīti trīs blokos – laba pārvaldība, godprātīgums sportā (ko apdraud manipulācijas ar sporta sacensībām un dopings) un sociālā iekļaušana.

Igaunijas prezidentūra aicina ministrus diskutēt par sporta nākotni Eiropā – galvenajiem izaicinājumiem sportā un ES, dalībvalstu valdību un sporta kustības sadarbību un diskusijai izvirzījusi šādus jautājumus:

1. Kas ir galvenie izaicinājumi sportam 21. gadsimtā, ko ES, tās dalībvalstīm un sporta kustībai būtu jārisina kopā?

2. Kā ES un tās dalībvalstis var ciešāk sadarboties ar sporta kustību, saskaroties ar izaicinājumiem, kas saistīti ar labu pārvaldību, godprātīgumu sportā un sporta ieguldījumu sabiedrības labā?

**Latvijas pozīcija:**

**Latvija atbalsta** Igaunijas prezidentūras izvēlēto diskusijas tematu un uzskata, ka ES, tās dalībvalstu un sporta kustības sadarbība var sekmēt ar labas pārvaldības, godprātīgumu sportā un sociālo iekļaušanu saistītu problēmu risināšanu.

**Latvija uzskata, ka** ES līmeņa sadarbībā jāņem vērā nevalstisko sporta organizāciju autonomija un demokrātisku darbības principu ievērošana. Šiem principiem būtu jāizpaužas šo organizāciju darbības neatkarībā, vienlaikus ievērojot nacionālo un starptautisko normatīvo aktu regulējumu.

**Latvija uzskata**, kair būtiski veidot visu trīs pušu vienotu izpratni par problēmjautājumiem un iespējamajiem risinājumiem. Partnerības veidošanai nepieciešama arī abu pušu gatavība īstenot praktiskas darbības rezultātu sasniegšanai.

**Latvija atbalsta** *Erasmus+ Sporta* programmas piedāvātās iespējas, kas vērstas uz visu trīs iepriekš minēto problēmjautājumu risināšanu un uzskata, ka jāturpina darbs šo iespēju popularizēšanai un sporta organizāciju iesaistīšanās veicināšanai gan nacionālā, gan starptautiskā līmenī.

**Latvija uzskata**, ka cīņai pret dopinga lietošanu sportā, manipulācijām ar sporta sacensībām, kā arī cīņai pret korupciju sportā ir jākoncentrē visi pieejamie valsts (arī ES) institūciju un nevalstisko sporta organizāciju resursi, jo tikai kopīgiem spēkiem ir iespējams panākt būtiskus uzlabojumus šajās jomās.

**Latvijas ieskatā** starpnozaru sadarbības veicināšana ir viens no galvenajiem priekšnoteikumiem cīņā ar minētajiem apdraudējumiem, jo, piemēram, korupcijas nelabvēlīgās ietekmes loks ir plašs, un sports ir tikai viena no nozarēm, kas saskaras ar šo problēmu. Jāuzsver arī, ka, ņemot vērā sporta nozīmi ekonomikā, veselības veicināšanā, izglītībā un nodarbinātības jomā, caur sportu korupcijai ir plaša negatīva ietekme uz sabiedrību kopumā, kas prasa īpašu uzmanību.

**Latvija uzskata**, ka, lai sniegtu atbalstu sporta kustībai, tai saskaroties ar izaicinājumiem (piemēram, antidopinga pasākumu neievērošana, manipulācijas ar sporta sacensībām), viens no priekšnoteikumiem ir sporta kustības savlaicīga dalīšanās ar informāciju par šiem gadījumiem ar valsts sektoru (piemēram, atbilstošos gadījumos ar tiesībsargājošām institūcijām). Tas perspektīvā var atvieglot cīņu ar draudiem sportā.

**CITI JAUTĀJUMI** (sports)

1. **Pasaules Antidopinga aģentūras (WADA) sanāksmes (Seula, 2017. gada 15. un 16. novembris)** – *Informācija no ES dalībvalstu pārstāvjiem WADA Dibināšanas valdē*

 Sanāksmes ietvaros ES dalībvalstu pārstāvji informēs par WADA Dibināšanas valdes un Izpildkomitejas sanāksmju rezultātiem.

Jautājums, kas Dibināšanas valdes sanāksmē skāra ES kompetenci bija 2015. gada Antidopinga kodeksa pārskatīšanas plānotais apjoms.

ES un ES dalībvalstu dalītas kompetences jautājumi (lojālas sadarbības pienākuma ietvaros): WADA galvenās mītnes atrašanās vieta (diskusijas ar Kanādas valdības pārstāvjiem), WADA izveidotās pārvaldības darba grupas, kas izveidota WADA pārvaldības uzlabošanai, darbs, Antidopinga kodeksa grozījumi, ES dalībvalstu pārstāvji darbam WADA Dibināšanas valdē, WADA budžets 2018. gadam un 2019.-2021. gadam (tā pieņemšanas termiņš).

**2. Atbalsts Olimpiskajam pamieram ziemas olimpisko spēļu laikā (Phjončhana, Dienvidkoreja, 2018. gada 9.–25. februāris) –** *Grieķijas delegācijas sniegta informācija*

Atsaucoties uz Korejas Republikas iesniegto rezolūciju par olimpiskā pamiera ievērošanu Phjončhanas ziemas Olimpiskajās spēlēs, kuru ANO plānots pieņemt 2017. gada 13. novembrī, Grieķija aicina paust stingru apņēmību Olimpiskā pamiera ievērošanai atbilstoši 2017. gada 13. novembra ANO rezolūcijai.

Rezolūcijā izteikts aicinājums godināt Olimpisko pamieru, kā tas notika senatnē **–** sākot septiņas dienas pirms Olimpisko spēļu atklāšanas un līdz septiņām dienām pēc spēļu slēgšanas **–** nodrošināt netraucētu un drošu piekļuvi spēlēm amatpersonām, citām akreditētām personām un sportistiem, kas piedalās Phjončhanas ziemas Olimpiskajās un Paralimpiskajās spēlēs. Rezolūcijā dalībvalstis tiek aicinātas sadarboties un veikt konkrētas darbības valsts, reģionālā un starptautiskā līmenī, kā arī uzsvērt sporta kā ilgtspējīgas attīstības un miera veidošanas instrumenta nozīmi.

**Saskaņošana**

Pozīciju projekti ir saskaņoti atbilstoši ar Ārlietu ministriju, Kultūras ministriju, Labklājības ministriju, Iekšlietu ministriju, Finanšu ministriju, Ekonomikas ministriju, Vides aizsardzības un reģionālās attīstības ministriju, Veselības ministriju un Zemkopības ministriju.

Pozīciju projekti tiks saskaņoti Saeimas Eiropas lietu komisijas 2017. gada 15. novembra sēdē.

**Latvijas delegācijas sastāvs**

Delegācijas vadītājs: Izglītības un zinātnes ministrijas valsts sekretāre Līga Lejiņa.

Delegācijā: Izglītības un zinātnes ministrijas nozares padomniece Santa Ozoliņa, Izglītības un zinātnes ministrijas Sporta departamenta eksperte Liena Līksnīte.

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

13.11.2017. 15:02

4631

M.Zvirbule, 67047896

maija.zvirbule@izm.gov.lv